Pompierii harghiteni au intervenit, vineri, pentru recuperarea trupului unui bărbat care s-a înecat într-un pârâu din oraşul Cristuru Secuiesc.
Potrivit Biroului de Presă al Inspectoratului pentru Situaţii de Urgenţă Harghita, trupul bărbatului a fost văzut de un trecător, care a sunat la numărul de urgenţă 112.
"La locul evenimentului s-a deplasat un echipaj de pompieri din cadrul Detaşamentului Odorheiu Secuiesc, cu o autospecială, precum şi un echipaj IPJ Harghita şi un echipaj SAJ Cristuru Secuiesc. A fost alertat Serviciul Voluntar pentru Situaţii de Urgenţă Cristuru Secuiesc. Victima - sex masculin, în vârstă de 74 de ani - a fost scoasă din apă, declarându-se decesul acesteia", a informat sursa citată.